Agatha Christie 


Cuibul de viespi 


John Harrison ieşi din casă şi se opri pe terasă o clipă pentru 
a se uita la gradină. Era un om înalt, cu fata supta, cadaverică, 
înfăţişarea sa obişnuită era posomorâtă, dar, câteodată, ca 
acum, de pildă, când asprimea trăsăturilor i se pierdea într-un 
surâs uşor, faţa i se lumina şi devenea atrăgătoare. 

John Harrison îşi îndrăgea gradina şi aceasta nu arătase 
niciodată atât de bine ca în acea seară tristă, apăsătoare, de 
august. Trandafirii agatatori erau încă frumoşi, glicina 
parfuma aerul. 

Un scârţâit scurt, binecunoscut, îl făcu să-şi mute privirile. 
Cine putea să intre acum pe poarta grădinii? Rămase 
înmărmurit, fără să poată spune vreun cuvânt câteva clipe, 
întrucât bărbatul ce păşea grav pe alee, era ultimul pe care s- 
ar fi aşteptat să-l vadă în acest colţ al lumii. 

— Extraordinar, de necrezut! izbucni Harrison în cele din 
urmă. Monsieur Poirot! 

Era într-adevăr cunoscutul detectiv Hercule Poirot, al cărui 
renume se dusese în toată lumea. 

— Da, spuse acesta. Chiar eu! Mi-aţi spus cândva că dacă mă 
aflu pe aceste meleaguri să vin să vă văd. V-am ascultat şi, 
deci, iată-mă! 

— Sunt încântăt! Luaţi loc, vă rog, Să bem ceva! spuse 
Harrison. 


Arătă cu mâna spre o masă de pe terasa încărcată cu tot felul 
de sticle. 

— Mulţumesc, spuse Poirot cufundându-se într-un fotoliu din 
nuiele. Sirop cred că nu aveţi, dar aş lua doar un pahar cu 
sifon, fără whisky. Şi adăugă pe un ton patetic, în timp ce i se 
punea paharul lângă el: Vai, mustatile mele s-au umezit. E aşa 
de cald! 

— Şi ce vă aduce prin acest colt liniştit? Vreti să vă odihniti, 
nu-i aşa? 

— Nu, mon ami, treburi! 

— Treburi? Într-un loc care vă este atât de peste mână? 

— Şi de ce nu? Doar nu toate crimele se comit în marile 
centre aglomerate. Ce credeţi? 

— Aveţi dreptate, cred că am făcut o remarcă stupidă. Dar 
despre ce crimă este vorba? Sau poate că nu mi-e îngăduit să 
întreb. 

— Dimpotrivă, mă bucur că mă întrebaţi. 

Harrison îl privi nedumerit. I se părea că era ceva neobişnuit 
în comportarea sa. 

— Deci, vă ocupați de un caz grav. Vreti să spuneţi... 

— Crimă. 

Hercule Poirot pronunţă acest cuvânt pe un ton atât de grav, 
încât Harrison rămase descumpănit. Detectivul îl privi ţintă, 
într-un fel care i se părea din nou neobişnuit şi care îl 
stingherea. În cele din urmă, îşi luă inima în dinţi: 

— Dar n-am auzit de nici o crimă. 

— Cred, zise Poirot. Nici n-aveati cum. 

— Si cine a fost omorât? 

— Nimeni inca. 

— Cum adica? 

— Vedeţi, de aceea v-am spus că nu aveati cum să fi auzit. 
Cercetez o crimă care n-a fost încă săvârşită. 

— Ascultaţi, cred că glumiti. 

— Catusi de putin! Nu credeţi că e mai bine ca o crimă să fie 
cercetată înainte de a fi comisă? În acest fel poate fi 
împiedicată. 

— Şi credeţi că o crimă e pe punctul de a fi săvârşită aici? 


Nu, e imposibil! 

HerculePoirot nu dădu atenţie exclamatiei gazdei sale. 

— În afară de cazul în care noi vom reuşi să o împiedicăm. 

— Noi? 

— Da noi. Vreau să spun că am nevoie de ajutorul 
dumneavoastră. 

— De aceea aţi venit? 

Ochii lui Poirot se atintira din nou asupra lui Harrison cu 
aceeaşi gravitate tulburătoare. 

— Am venit aici, monsieur Harrison, în primul rând fiindcă- 
mi sunteţi simpatic. 

Apoi, renunțând la tonul grav de până atunci, adauga ca într- 
o doară: 

— Văd că aveţi acolo un cuib de viespi. De ce nu-l 
distrugeti? 

Neasteptata schimbare a subiectului îl făcu pe Harrison să se 
încrunte încurcat. 

— Da, tocmai am de gând să fac acest lucru. Adică nu eu, ci 
tânărul Langton. Cred că vă reamintiti de Claude Langton. L- 
ati cunoscut odata, cand eram impreuna. 

— Da, da, zise Poirot. Şi cum vrea să-l distrugă? 

— Cu petrol. Vine în seara asta cu pompa lui, care-i mai 
mare decât a mea. 

— Şi alt mijloc nu mai există? întreabă Poirot. Cu cianură de 
potasiu, de exemplu. 

Harrison îl privi surprins. 

— Da, dar e o treabă periculoasă, e foarte riscant să tii asa 
ceva în casă. 

Poirot dădu din cap în semn de incuviintare: 

— O otravă groaznică. 

— Buna doar dacă vrei să scapi de soacră, încercă Harrison 
să glumească. 

Poirot rămase însă mai departe grav. 

— Şi sunteţi absolut sigur că acest monsieur Langton va 
folosi doar petrol? 

— Absolut sigur! Dar, de ce? 

— Pentru că mă cam îndoiesc. Am fost azi după-amiază la 


farmacia din Barchester şi pentru ceea ce am cumpărat a 
trebuit să semnez în registrul de substanţe otrăvitoare. Şi cu 
această ocazie am putut vedea că înregistrarea precedentă era 
semnată de Claude Langton, care cumpărase nişte cianură de 
potasiu. 

Harrison holbă ochii uluit. 

— Mi se pare ciudat. Chiar zilele trecute, Langton spunea că 
nici nu-i trece prin cap să folosească o asemenea otravă. De 
altfel era scandalizat că se vinde pentru astfel de scopuri. 

Poirot se uita distrat la trandafiri şi vocea sa deveni foarte 
blândă când întrebă: 

— Vă e simpatic Langton? 

Acesta tresări. Se vedea bine că întrebarea îl luase prin 
surprindere. 

— Mda... da... desigur... mi-e simpatic. De ce nu? 

— Mă întrebam doar, spuse Poirot calm, dacă vă e simpatic 
cu adevărat şi dacă şi dumneavoastră îi sunteţi simpatic lui. 

— Unde vreţi să ajungeţi, monsieur Poirot? Nu pot să înţeleg 
de loc ce este în mintea dumneavoastră. 

— Aşadar am să vă vorbesc deschis. Sunteţi logodit, 
monsieur Harrison. O cunosc pe domnişoara Molly Deane, o 
tânără frumoasă, plină de farmec. Dar ştiţi prea bine că mai 
înainte a fost logodită cu Claude Langton şi i-a dat cu piciorul 
pentru dumneavoastră. 

Harrison dădu din cap aprobator. 

— Nu vai ntreb ce motive a avut să facă acest lucru. Poate 
că a fost indreptatita. Dar nu e prea greu să presupun că 
Langton n-a uitat şi nu a iertat lovitura primită. 

— Vă inselati, monsieur Poirot. Jur că vă inselati. Langton e 
un sportiv, ia lucrurile bărbăteşte şi a continuat să se poarte 
uimitor de frumos, chiar prieteneşte cu mine. 

— Şi asta nu vă şochează? Aţi folosit cuvântul „uimitor”, dar 
dumneavoastră înşivă nu pareti de loc uimit. 

— Ce vreţi să spuneţi, monsieur Poirot? 

— Vreau să spun că un om este în stare să-şi ascundă ura 
până soseşte momentul potrivit. 

— Ura? Harrison izbucni în hohote de râs. 


— Da, dumneavoastră englezii sunteţi mult prea încrezători. 
Nu puteţi admite că în mintea unor oameni simpatici, 
cumsecade cum sunt sportivii şi alţii pot incolti, totuşi, 
gânduri rele. De aceea, vă pierdeţi viaţa în situaţii care n-ar 
trebui să vă ducă la moarte. 

— Deci, mă avertizaţi. Mă puneţi în gardă împotriva lui 
Langton. De aceea aţi venit. 

Poirot nu răspunse decât cu o înclinare a capului. 

— Trebuie să fiţi nebun, monsieur Poirot. Iertati mă că va 
vorbesc astfel, dar suntem în Anglia. Aici lucrurile nu se 
petrec asa cum vă inchipuiti dumneavoastră. Candidaţii la 
căsătorie dezamagiti nu tabără pe oameni să-i înjunghie sau 
să-i otrăvească. Cât despre Langton, n-ar fi în stare să se 
atingă nici de o muscă. 

— Viaţa muştelor nu mă priveşte, răspunse Poirot cu acelaşi 
calm. Afirmati în adevăr că Langton n-ar fi în stare să se 
atingă nici de o muscă, dar uitaţi că e gata să ucidă câteva mii 
de viespi chiar în seara asta. 

Harrison rămase tăcut. Poirot se ridică agitat şi se apropie de 
el, îi puse mâna pe umăr şi îl zgaltai puternic: 

— Treziti-va, iubite prietene! Deschideţi ochii mari în jurul 
dumneavoastră! Uitaţi-vă la viespile acelea care se întorc 
liniştite la cuibul lor! N-are cine să le spună că în seara asta 
vor fi ucise. Pentru mine crima constituie obiectul ocupaţiei 
mele. Şi mă ocup de ea, atât înainte, cât şi după ce s-a 
săvârşit. La ce oră vine Claude Langton? 

— La ora nouă. Dar vă rog să mă credeţi... 

— Ştiu, ştiu ce vreţi să spuneţi: n-ar fi în stare, n-ar putea... 
şi aşa mai departe. În orice caz, am să revin la ora nouă. Are 
să mă amuze să asist la distrugerea cuibului de viespi. Un alt 
sport englezesc de-al dumneavoastră. 

Nu mai aşteptă nici un răspuns şi porni în grabă pe alee spre 
poarta grădinii. Ajuns în stradă îşi încetini paşii. Era tulburat, 
agitat, stăpânit de un presentiment sumbru. Se uită la ceas: 
opt şi zece minute. 

— Peste trei sferturi de oră. Nu ştiu dacă are vreun rost să 
mai aştept. 


Se gândi o clipă că ar fi mai bine să se întoarcă, dar porni 
agale spre sat. 

Mai erau doar câteva minute până la ora nouă, când se 
apropie din nou de poarta grădinii. Era o seară senină, 
liniştită. Doar o adiere uşoară clătina încet frunzele copacilor. 
Dar liniştea era sinistră, amenințătoare, părând sa 
prevestească o furtună. 

La un moment dat, poarta grădinii se deschise cu un scartait 
uşor şi Claude Langton ieşi în strădă. Când dădu cu ochii de 
Poirot tresări: 

— A, dumneavoastră? Bună seara. 

— Bună seara, monsieur Langton. Aţi plecat destul de 
repede. 

Langton îşi holbă ochii mari. 

— Nu ştiu ce vreţi să spuneţi. 

— Aţi distrus cuibul de viespi? 

— Nu, nu l-am distrus. 

— Ah, spuse Poirot cu blandete, deci nu l-aţi distrus. Atunci 
ce aţi făcut? 

— Am stat puţin de vorbă cu domnul Harrison. Dar vă rog să 
mă iertati, sunt grăbit. Nu bănuiam că am să vă întâlnesc. 

— Da, am ceva treburi pe aici. 

— Bine, îl găsiţi pe domnul Harrison pe terasă. Pe mine vă 
rog să mă iertati. 

Se îndepărtă în grabă. Poirot îl urmări cu privirea. Un tânăr 
chipeş, cu mişcări repezi, nervos. 

— Deci am să-l găsesc pe Harrison pe terasă. Da, s-ar putea, 
murmură Poirot. 

Deschise poarta şi se îndreptă spre terasă. Harrison stătea 
nemişcat pe un scaun lângă masă şi nu-şi întoarse ochii spre 
el. 

— Ah, mon ami, izbucni Poirot. Vă simtiti bine? 

Trecu mult timp până ce Harrison se hotărî să rostească 
leneş, cu o voce stinsă: 

— Ce-aţi spus? 

— V-am întrebat dacă vă simtiti bine. 

— Cum să nu? De ce mă întrebaţi? 


— Nu simtiti nici un efect supărător? 

— Efect supărător? De ce? 

— De la soda de rufe. 

Harrison se ridică brusc. 

— Sodă de rufe? Ce mai înseamnă şi asta? 

— Îmi pare rău, dar n-am avut încotro. V-am pus în buzunar 
nişte sodă. 

— Mi-aţi pus soda? La ce bun? Nu mai pricep nimic. 

Tonul lui Poirot deveni blajin, ca acela al unui profesor care 
încerca să coboare la nivelul de înţelegere al unor elevi 
necopti. 

— Vedeti, unul din avantajele sau poate dezavantajele 
îndeletnicirii de detectiv este că te pune în contact cu acea 
categorie de oameni pe care o alcătuiesc infractorii. Şi de 
multe ori poţi învăţa de la ei lucruri care-ţi prind bine. Aşa s-a 
întâmplat cu un pungaş de buzunare, care odată în viaţa lui 
fusese şi el învinuit pe nedrept. Fireşte, i-am dat drumul, iar el 
m-a răsplătit în singurul chip în care putea s-o facă: m-a 
învăţat secretele meseriei lui. În felul ăsta pot să pun o mână 
pe umărul unui om, să-l zgâlţâi putin, aşa cum am facut cu 
dumneavoastră ceva mai devreme, iar cu cealaltă să-i umblu 
în buzunare fără să simtă. Deci v-am scos cea ce aveati în 
buzunarul din dreapta al hainei şi am pus în loc sodă de rufe. 
Vedeţi, ştiam că un om care nu e stângaci şi care vrea să pună 
repede nişte otravă într-un pahar n-o poate ţine în altă parte 
decât în buzunarul din dreapta. 

Băgă apoi mâna în buzunarul hainei sale şi scoase câteva 
cristale mici albe. 

— Este peste măsură de periculos să purtaţi asupra 
dumneavoastră asemenea lucruri aşa, la îndemâna oricui. 

Apoi, liniştit, fără să se grăbească, scoase din celălalt 
buzunar o sticluţă cu gura largă, introduse cristalele înăuntru, 
turnă apă, o astupă cu un dop şi o agită până ce cristalele se 
dizolvară. Harrison îl urmărea înspăimântat. 

Multumit de cele făcute, Poirot se indrepta spre cuibul de 
viespi, desfăcu dopul sticlutei şi turnă soluţia în interiorul 
cuibului. Apoi se dădu cu un pas sau doi înapoi şi privi în 


tăcere. Câteva viespi, care tocmai se înapoiau spre cuib, 
căzură, se zbătură câteva clipe şi apoi rămaseră nemişcate. 
Celelalte se târau în afara cuibului doar ca să moară. Poirot 
mai privi un minut şi apoi se înapoie pe terasă. 

— O moarte rapidă, spuse el, fulgerătoare! 

Harrison îşi recăpătă glasul: 

— Şi ce mai ştiţi? 

— Aşa cum v-am spus, am văzut numele lui Claude Langton î 
n registrul farmaciei. Ceea ce nu v-am spus este că imediat 
după aceea s-a întâmplat să-l întâlnesc, mi-a spus că procurase 
cianura de potasiu la cererea dumneavoastră, ca să distrugeti 
cuibul de viespi. 

— Altceva? 

— Da, mai ştiu şi altceva. L-am văzut pe Claude Langton şi 
pe Molly Deane împreună, într-un moment când socoteau că 
nu-i vede nimeni. Nu cunosc neînțelegerile care i-au facut să 
se despartă la început şi care au adus-o pe ea în braţele 
dumneavoastră, dar mi-am putut da seama că au trecut peste 
toate şi că domnişoara Deane s-a întors la vechea ei dragoste. 

— Şi mai departe? 

— Da, mai ştiu ceva, dragă prietene. Eram în Harley Street 
mai zilele trecute şi v-am văzut ieşind de la un anumit doctor. 
Ştiu foarte bine pentru ce boală i se solicită consultaţii acelui 
doctor, iar expresia de pe chipul dumneavoastră nu lăsa nici o 
îndoială. Aveati înfăţişarea întunecată a unui om aflat sub o 
sentință de moarte. Am dreptate? 

— Exact. Mi-a spus că mai am doar două luni de trăit. 

— Nu m-aţi văzut fiindcă erati mult prea cufundat în 
gândurile dumneavoastră. Dar v-am mai citit ceva pe faţă: un 
lucru despre care v-am spus mai devreme că oamenii încearcă 
întotdeauna să-l ascundă cu grijă. Da, am văzut ură, iubite 
prietene. Nu vă straduiati să o ascundeti, fiindcă socoteati ca 
n-avea cine să vă vadă. 

— Continuati! spuse Harrison. 

— Nu mai am mare lucru de spus. Am văzut numele lui 
Langton în registrul farmaciei. L-am întâlnit şi apoi am venit 
aici. V-am întins o cursă. Aţi negat că l-aţi rugat pe Langton să 


vă procure cianură şi v-aţi arătat chiar mirat că făcuse asta. 
Aţi fost luat prin surprindere şi toată comportarea 
dumneavoastră n-a făcut decât să-mi întărească bănuielile. Mi- 
aţi spus că Langton urma să vină la ora nouă, dar eu ştiam de 
la el că ora stabilită era opt şi jumate. Socoteati că dacă revin 
la ora nouă aş putea fi pus în faţa unui fapt împlinit. După 
cum vedeţi, ştiu totul. 

— Dar cine v-a rugat să veniţi? De ce nu m-ati lăsat în pace? 

— Ştiţi bine că eu mă ocup de crime. 

— Crimă? Poate vreţi să spuneţi sinucidere. 

— Nu sinucidere, ci crimă, rosti Poirot răspicat. Moartea 
dumneavoastră ar fi fost uşoară, fulgerătoare, dar moartea pe 
care i-o pregateati lui Langton ar fi constituit cel mai 
îngrozitor chip în care un om îşi poate sfârşi zilele. V-a 
cumpărat otrava, apoi a venit să vă vadă şi era singur cu 
dumneavoastră. Dumneavoastră muriti într-o clipă, pe pahar 
se găsesc urmele otrăvii, iar Langtdn e pe undeva prin 
preajmă. Ăsta v-a fost planul. 

Harrison oftă adânc. 

— Cine v-a pus să veniţi? Cine v-a pus să veniţi? 

— Dar v-am spus limpede. Mai există însă şi un alt motiv. 
Am multă simpatie pentru dumneavoastră. Ascultati-ma vă 
rog! Sunteţi muribund, aţi pierdut femeia de care erati 
îndrăgostit. Dar este totuşi un lucru care se poate afirma: nu 
sunteţi un criminal. Şi de aceea nu puteam să vă las să 
comiteţi o faptă necugetată, îngrozitoare şi străină de firea 
dumneavoastră. Si-acum spuneti-mi, vă rog: mai regretati că 
am venit? 

Urmă o clipă de tăcere. Harrison se ridică. Pe faţă i se citea 
demnitatea, hotărârea, siguranţa omului care se scuturase de 
un coşmar şi îşi venise în fire. Îi întinse mâna bărbăteşte lui 
Poirot. 

— Da, a fost bine că aţi venit. Vă mulţumesc! Vă mulţumesc! 


SFÂRŞIT 


